《题钟序班高山流水亭》
明代·吴伯宗

山岳峻层穹，渊泉深莫测。弹弦寄幽意，未语心已识。

混茫分二仪，物我同一适。曲罢两忘形，飞云楚天碧。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。